Cégbemutató

Általános információk:

· Cégnév: Sellyei Kommunális Beruházó és Szolgáltató Kft.

· Székhely: 7960 Sellye, Mátyás Király u. 79.

· Adószám: 11360755-2-02

· Cégjegyzékszám: 02 09 063422
Társaságunk 1995. november 1.-jén alakult korlátolt felelősségű társaság formájában. A cégbírósági bejegyzés kelte 1996. szeptember 5. A tulajdonosi jogokat 100 %-ban Sellye Város Önkormányzata gyakorolja. A Kft. tevékenységi köre főként olyan önkormányzati közfeladatok ellátására terjed ki, amelyek a tulajdonos ellátási kötelezettségébe tartozik.
Az eddigi tevékenységeink közé tartozott elsősorban: ivóvíz-ellátás, szennyvízelvezetés, kezelés, lakásgazdálkodás, közterület-fenntartás, síkosság-mentesítés, parkfenntartás, önkormányzati ingatlanok és intézmények épületeinek karbantartásakor felmerülő többletmunkálatok, temető-üzemeltetés, termálfürdő-üzemeltetés, sportpálya-üzemeltetés, települési rendezvények szervezésében való aktív közreműködés, közmunka programok irányítása, bonyolítása, önkormányzati projektek menedzselése, megvalósítása.
Az ivóvíz-ellátás és szennyvízszolgáltatás tevékenysége az elmúlt években egyik fontos és jelentős feladata volt a Kft.-nek, viszont a vízgazdálkodási törvény változásainak következtében 2012. július 1.-től átadásra került a Szigetvíz Kft.-hez. Ezzel a víz- és szennyvízszolgáltatás kikerült a társaság tevékenységi köréből.
A lakásgazdálkodási tevékenység az Önkormányzat tulajdonában lévő lakások üzemeltetését, fenntartását jelenti. Az Önkormányzat által meghatározott bérleti díjak beszedéséből finanszírozzuk a lakások üzemeltetését, karbantartását.
Alapfeladatként tevékenykedik a Kft. a közterület karbantartásában, amelyet az önkormányzattal megkötött éves szerződés alapján teljesít. A közterület nagysága 32 hektár.  Fontos számunkra, hogy az ide látogató vendéget milyen kép fogadja, ezért a városkép megfelelő kialakításában alapvető feladat a virágok, zöld növényzet telepítése, rendszeres kaszálás, keletkezett szemét folyamatos összegyűjtése. 

Téli feladatok elsősorban: a települési utak, önkormányzati járdák, autóbuszmegállók síkosság mentesítése, hó eltakarítása. Az elszáradt és veszélyessé vált fák, cserjék kivágása, illetve az utcaképek kialakítása miatt ezek pótlása, újak ültetése. A folyamatosan karbantartott úthálózat hossza a településen kb. 20 km, a főút hossza 6 km.
Tavaszi feladataink között elsőként a virágosítás emelhető ki, amelynek előkészületi munkálatait már februárban elkezdjük (tőzegszállítás, földkeverés, fertőtlenítés, fóliák fűtése, magvetések, stb.). Nyári időszakban folyamatosan gondozzuk a virágágyásokat, és tisztán tartjuk a település utcáit. A nyári települési rendezvényeken segédkezünk az előkészületi munkálatokban és technikai feladatokban (pl. sátorállítás, szállítási feladatok, takarítási munkálatok, stb.) Az őszi időszakban főként az egynyári és elszáradt nővények, és a lehullott lomb összegyűjtése és elszállítása az elsődleges feladat. Előkészülni a téli feladatok felkészültségéhez, közterületek tisztaságát folyamatosan biztosítani.
A parkfenntartás fontos feladata a társaságnak, mivel a település egyik fontos városképe az arborétum. Ennek gondozását kiemelten fontosnak tartja az Önkormányzat, ezért nemcsak a gondozására, hanem a fejlesztésére is nagy figyelmet fordítunk. Az arborétum fejlesztése európai uniós projekt keretében történik uniós források bevonásával. Az Önkormányzat a fejlesztési projekt megvalósítását és lebonyolítását a Kft.-re bízta, így a társaság az Önkormányzattal kötött szerződés útján projektmenedzselési, megvalósítási feladatokat is felvállalt és jelenleg is folyamatosan végzi.
A temető-üzemeltetési feladatok keretében elvégzett terület karbantartást már 2009 óta nem társaságunk végzi. A termálfürdő- üzemeltetési feladatait 2010 óta nem társaságunk végzi, mivel az Önkormányzat külső vállalkozóval kötött üzemeltetési szerződést kedvezőbb költségtényezők miatt.
Egyre szélesebb körű és folyamatos feladat a társaság tevékenységi körében az aktuális közmunka programok, start program irányítása, lebonyolítása. Ennek elvégzésére a pályázó Önkormányzat szerződés útján meghatározza a folyamatosan felmerülő programok lebonyolítását, irányítását a Kft. részére.
A társaság jelenlegi munkaerő-gazdálkodási adatai: 8 fő
1 fő ügyvezető, 2 fő szellemi munkakörben, 1 fő közterület-csoportvezető, 4 fő fizikai alkalmazott.

Emellett a közmunka programok és start programok foglalkoztatási feladatainak irányítása során munkaerő-szervezése több mint 100 fő önkormányzat által foglalkoztatott közmunkás bevonásával.

A társaság 2011. évi mérlegbeszámolójában az eszközök-források főösszege 20.130,- e Ft volt, a mérleg szerinti eredmény 1.984,- e Ft volt.

A 2012. évben decemberi állapot szerint a kft. jelentős kintlévőséget realizált: közületi,- és lakossági víz- és csatornadíj kintlévőség, lakbér kintlévőség, önkormányzati tartozás révén összesen 7.474,- e Ft. Ennek következtében a társaság szállítói tartozás állománya 3.040,- e Ft, továbbá 691 e Ft adótartozása áll fenn a társaságnak a NAV felé. Ezen tartozásokat várhatóan 2013. év első hónapjaiban tudja rendezni társaságunk a befolyó kintlévőségek, és aktuális bevételek realizálása függvényében.

Cégpolitika:
Sikeres üzletmenetet biztosítani társaságunknak a szerződésekben vállalt követelmények, szakmai előírások, szabályok maradéktalan betartása mellett. Az önkormányzati közfeladatok megfelelő színvonalú ellátásának biztosítása a lakosság elégedettségének elérése érdekében. A társaság tevékenységének maximális kiaknázása, kapacitások lehető leghatékonyabb kihasználása, tevékenységi kör bővítése reális és vállalható feladatok megszervezésével a társaság profitmaximalizálásának érdekében.
Sellye, 2013. január 2.

